3.3 Opfølgning og afslutning af kontrol

Formålet med efterfølgende kontrolbesøg er tidligt at kunne detektere recidiver samt screene for nye tumorer. Risikoen for at udvikle recidiv eller sekundær BCC er højest de første 3-5 år efter behandling af primær tumor, hvor 85 % af tilfældene opstår i hoved/hals regionen eller på trunkus.

Iht. Sundhedsstyrelsens retningslinjer for de nationale kliniske databaser er der krav om 90% indberetning. Dette er således også gældende for Hudkræftdatabasen, der er implementeret i dermatologisk speciallægepraksis, og hvor én af de indberettede indikatorer er gennemførsel af et kontrolbesøg indenfor 15 måneder efter behandling. I aktuelle guideline anbefales samme kontrol-regime.

For BCC foretages mindst et kontrolbesøg indenfor de første 15 måneder efter behandling. Det anbefales at kontrolbesøget placeres 6-15 mdr efter behandling. Som hovedregel varetages denne kontrol af den behandlende instans. Efter individuel dermatologisk vurdering kan patienter med multiple tumorer, høj-risiko tumorer og/eller svær aktinisk skade tilbydes yderligere kontrol efter behov.

For tumorer med høj risiko for recidiv kan tilbydes kontrol i dermatologisk regi ud over 15 måneder under hensyntagen til den valgte behandlingsmodalitet, risiko for senere recidiv og patientens/pårørendes/plejepersonales mulighed for selv at kunne observere huden for evt. recidiv.

Patienter med Gorlin syndrom bør tilbydes livslang kontrol.

Anbefalet follow-up procedure består af:

• Inspektion og palpation af det behandlede område ved hvert besøg, samt klinisk undersøgelse for nye tumorer i hoved/hals regionen

• Efter individuel dermatologisk vurdering tilbydes gennemgang af soleksponeret hud hos patienter som har en eller flere af nedenstående risikofaktorer:

- Tidligere multiple PUVA behandlinger

- Tidligere eksponering af kemiske karcinogener (arsenik, polycykliske kulbrinter) - Immunsuppression, kronisk leukæmi, lymfom, Gorlin syndrom

- Omfattende aktinisk degeneration med prækankrøse læsioner (aktiniske keratoser, mb. Bowen, arsenik keratoser, stråle-inducerede keratoser)

- Tidligere multiple BCC eller SCC